section_heading: Povijest festivala
paragraph_text: Prva se festivalska priredba u Opatiji održala 1958., i to u Kristalnoj dvorani hotela Kvarner (kao Sanremski u hotelu Ariston). Opatijski festival bio je i smišljen po uzoru na tada vrlo popularni Festival talijanske kancone Sanremo, i bio je značajna glazbena manifestacija na kojoj se u veljači natjecala krema domaće zabavne glazbe, za najbolje skladbe po glasovima publike i stručnog žirija. Na festivalu su u tih tridesetak godina nastupali najpopularniji interpreti zabavne glazbe, kao što su: Ivo Robić, Drago Diklić, Zdenka Vučković, Vice Vukov, Beti Jurković, Marko Novosel, Blaga Videc, Nina Spirova, Zoran Georgiev, Zafir Hadžimanov, Đorđe Marjanović, Lola Novaković, Dušan Jakšić, Anica Zubović, Marjana Deržaj, Gabi Novak, Ana Štefok, Tereza Kesovija, Maja Odžaklievska, Bisera Veletanlić, Milica Milisavljević Dugalić, Dragan Stojnić, Kemal Monteno, Lado Leskovar, Elda Viler, Majda Sepe, Zdravko Čolić, Korni grupa, Indexi, Leb i sol, Den za den, Novi fosili, Pepel in kri i drugi. Od 1973. do 1976. u okviru Opatijskog festivala birao se i predstavnik za nastup na Eurosongu. Zbog loših plasmana, JRT je odustala od slanja predstavnika u razdoblju od 1977. do 1980. (nešto slično napravili su i Talijani). Opatija je ipak preživjela kao festival, sa sve slabijim interesom publike ali i interpreta, tako da se je Festival ugasio sredinom osamdesetih. Po osamostaljenju hrvatske države na istoj sceni Kristalne dvorane hotela Kvarner održavala se Dora (izbor hrvatskog predstavnika za Eurosong).